C 333/19

Pubblikazzjoni ta’ applikazzjoni għar-reġistrazzjoni ta’ isem skont l-Artikolu 50(2)(a) tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel

(2019/C 333/08)

Din il-pubblikazzjoni tikkonferixxi d-dritt ta’ oppożizzjoni għall-applikazzjoni skont l-Artikolu 51 tar-Regolament (UE) Nru 1151/2012 tal-Parlament Ewropew u tal-Kunsill (1) fi żmien tliet xhur mid-data ta’ din il-pubblikazzjoni.

DOKUMENT UNIKU

“PECORINO DEL MONTE PORO”

Nru tal-UE: PDO-IT-02420 — 16.5.2018

DOP (X) IĠP ()

1. Isem/Ismijiet

“Pecorino del Monte Poro”

2. Stat Membru jew pajjiż terz

L-Italja

3. Deskrizzjoni tal-prodott agrikolu jew tal-oġġett tal-ikel

3.1. Tip ta’ prodott

Klassi 1.3. Ġobon

3.2. Deskrizzjoni tal-prodott li għalih japplika l-isem f’(1)

Il-“Pecorino del Monte Poro” DOP huwa ġobon magħmul mill-ħalib tan-nagħaġ li jiġi fi tliet tipi skont it-tul tal-perjodu ta’ maturazzjoni:

fresco (“frisk”), ippreservat għal 20-60 jum;

semistagionato (“semimatur”), jitħalla jimmatura bejn 61 jum u sitt xhur;

stagionato (“matur”), jitħalla jimmatura bejn 6 u 24 xahar.

Meta jkun lest għall-konsum, il-prodott ikollu l-karatteristiċi li ġejjin:

Karatteristiċi fiżiċi

Forma: Tonda b’uċuħ ċatti.

Dijametru tal-ġnub ċatti: minn 6 sa 40 cm.

Għoli tal-ġnub: minn 6 sa 20 cm.

Piż: Il-ġobnijiet tat-tipi fresco u semistagionato jiżnu bejn 600 g u 2,5 kg, filwaqt li dak stagionato jiżen sa 10 kg.

Qoxra: Iebsa u ħarxa, b’kulur li jvarja minn isfar dehbi (fresco) għal kannella ċar jew medju (semistagionato u stagionato), b’ton ħamrani meta l-qoxra tkun ġiet miksija bil-bżar aħmar u biż-żejt taż-żebbuġa extra verġni.

Qalba: Kumpatta, xi drabi b’toqob żgħar imferrxa b’mod irregolari. Meta jinqata’, il-kulur ivarja minn abjad (fresco) għal intensitajiet differenti ta’ isfar lewn it-tiben (semistagionato u stagionato). Il-ġobon tat-tip fresco għandu konsistenza ratba meta jinqata’, filwaqt li dawk tat-tipi semistagionato u stagionato huma gradatament aktar iebsin.

Karatteristiċi kimiċi

Kontenut ta’ xaħam fil-materja niexfa: ≥ 45 %;

Proteina (Nx6,25): ≥ 20 %;

Karatteristiċi organolettiċi

Togħma: Il-ġobon għandu riħa tfuħ, b’aroma li tfakkar fil-fjuri selvaġġi, u fix-xagħri u l-ħuxlief tal-Mediterran. Għandu togħma ta’ ġewż pjaċevoli u rikka li ssir dejjem aktar intensa, aktar ma l-ġobon jitħalla jimmatura, b’togħma deċiżament punġenti u qawwija fit-tip stagionato.

3.3. Għalf (għall-prodotti li joriġinaw mill-annimali biss) u materja prima (għall-prodotti pproċessati biss)

Għall-produzzjoni tal-“Pecorino del Monte Poro” jintuża ħalib tan-nagħaġ, sħiħ u mhux ipproċessat, li jinkiseb minn żewġ sessjonijiet tal-ħlib (dakinhar li jiġi prodott il-ġobon u l-lejla ta’ qabel) minn nagħaġ li jitrabbew fil-beraħ, li jiddaħlu ġewwa billejl biss u jitrabbew fiż-żona deskritta fil-punt 4. Id-dieta tan-nagħaġ hija magħmula minn speċijiet ta’ pjanti indiġeni għaż-żona ta’ Monte Poro, f’għamla ta’ foraġġ frisk fis-sajf u kkunsmat bħala ħuxlief matul ix-xitwa. Fis-snin li jkunu kkaratterizzati minn kundizzjonijiet klimatiċi partikolarment ħżiena minħabba n-nixfa jew ix-xtiewi kefrin, li jagħmluha impossibbli li jkun hemm biżżejjed foraġġ biex jingħalfu l-merħliet, l-ammont ta’ foraġġ bil-karatteristiċi msemmija hawn fuq jista’ jinżel għal 70 %, peress li l-provvisti tal-ħuxlief estern li ġej minn barra ż-żona ta’ produzzjoni tad-DOP huma permessi iżda ma jistgħux jaqbżu t-30 % tal-foraġġ totali li jintuża għall-għalf tan-nagħaġ. Matul il-perjodu tat-treddigħ biss u biex jiġi żgurat li l-annimali jingħalfu kif suppost, sa 15 % tad-dieta tagħhom tista’ tiġi ssupplimentata bi ħbub u legumi (sħaħ, imqatta’ rqiq jew mitħuna), imlieħ minerali u vitamini, inkluż minn barra ż-żona ta’ produzzjoni tad-DOP, billi ma jistgħux jiġu prodotti kwantitajiet suffiċjenti ta’ dawn in situ minħabba l-art muntanjuża, il-kundizzjonijiet klimatiċi u l-kuntest vokazzjonali taż-żona lokali.

In-nagħaġ ma jistgħux jintemgħu organiżmi ġenetikament modifikati (OĠM). Il-ħalib jitbaqqat bl-użu tat-tames mir-rita tar-raba’ stonku tal-ħrief u/jew tal-gidien esklussivament tal-ħalib.

3.4. Passi speċifiċi tal-produzzjoni li jridu jsiru fiż-żona ġeografika ddefinita

It-trobbija tan-nagħaġ, kif ukoll il-produzzjoni u l-maturazzjoni tal-“Pecorino del Monte Poro” jridu jsiru fiż-żona ġeografika tal-produzzjoni ddefinita fil-punt 4.

3.5. Regoli speċifiċi dwar it-tqattigħ, it-taħkik, l-ippakkjar, eċċ.

Il-“Pecorino del Monte Poro” jista’ jinbiegħ sħiħ jew f’porzjonijiet.

3.6. Regoli speċifiċi dwar it-tikkettar

Meta l-ġobon ikun lest għall-konsum, it-tikketti jridu jitwaħħlu ma’ waħda miż-żewġ uċuħ tal-ġobnijiet sħaħ u mal-imballaġġ użat għall-porzjonijiet u l-flieli.

It-tikkettar irid juri l-informazzjoni li ġejja, li trid tkun ċara u tista’ tinqara:

— “Pecorino del Monte Poro” (l-isem ma jistax jiġi tradott, iżda jistgħu jiġu inklużi traduzzjonijiet fil-lingwi tal-pajjiżi Ewropej fejn jinbiegħ il-prodott) segwit minn “Denominazione di Origine Protetta” jew “DOP” (“Denominazzjoni ta’ Oriġini Protetta”, jew “DOP”), li jistgħu jiġu tradotti;

— it-tip ta’ ġobon ibbażat fuq il-perjodu ta’ maturazzjoni, fi kliem ieħor: fresco, semistagionato jew stagionato;

— il-logo tal-prodott, kif jidher hawn taħt.

Ma tista’ tinżied l-ebda deskrizzjoni li ma tkunx espressament prevista.

Jistgħu jintużaw referenzi għall-ismijiet, l-ismijiet tan-negozji jew id-ditti privati, sakemm dawn ma jkollhomx skop ta’ tifħir u ma jqarrqux bil-konsumatur. Jistgħu jintużaw ukoll referenzi veritieri u verifikabbli oħra li huma permessi skont il-leġiżlazzjoni attwali, sakemm ma jkunux f’kunflitt mal-finijiet u mal-kontenut tal-ispeċifikazzjoni tal-prodott.

4. Definizzjoni fil-qosor taż-żona ġeografika

It-trobbija tan-nagħaġ, kif ukoll il-produzzjoni u l-maturazzjoni tal-“Pecorino del Monte Poro” jsiru biss fiż-żona li tinkludi l-muniċipalitajiet li ġejjin, li huma kollha parti mid-distrett ta’ Monte Poro fil-provinċja ta’ Vibo Valentia: Joppolo, Spilinga, Zungri, Rombiolo, Nicotera, Limbadi, Zaccanopoli, Drapia, Filandari, Briatico, Ricadi, Maierato, Mileto, San Calogero, Parghelia, Pizzo, Stefanaconi, Filogaso, Tropea, San Costantino Calabro, San Gregorio d’Ippona, Sant’Onofrio, Vibo Valentia, Zambrone, Cessaniti, Ionadi u Francica.

5. Rabta maż-żona ġeografika

Iż-żona ta’ produzzjoni, li tinsab bejn il-Golf ta’ Lamezia u l-pjanura ta’ Goia Tauro, lejn it-Tramuntana tmiss mal-pjanura tal-Angitola, lejn in-Nofsinhar mal-pjanura ta’ Rosarno, u lejn il-Punent mal-katina tal-Apennini ta’ Catanzaro.

Il-veġetazzjoni lokali ta’ dan ir-reġjun tifforma l-parti l-kbira (mill-inqas 70 %) tad-dieta tan-nagħaġ li jirgħu. Iż-żoni wieqfa u b’aċċess diffiċli tal-plateau ta’ Poro, li jintużaw għan-nagħaġ li jirgħu, huma popolati b’mod wiesa’ bi speċijiet ta’ arbuxxelli densi, tipiċi tax-xagħri Mediterranju, bħall-ġenistra safra, ir-riħan, l-oleastru, id-deru u ż-żagħrun (Simone Cesare Lombardi, 2003: Il Poro e la Costa di Capo Vaticano [“Il-Monte Poro u l-Kosta ta’ Capo Vaticano”]). Huma proporju dawn l-arbuxelli u l-veġetazzjoni tax-xagħri Mediterranju li jagħtu lill-profil organolettiku tal-ġobon il-karatteristiċi distintivi tiegħu (bouquet), u jiddistingwuh minn ġobon ieħor tal-ħalib tan-nagħaġ. Flimkien mat-togħma bellusija, fil-ġobon wieħed jista’ jtiegħem sew in-noti ta’ ħxejjex aromatiċi u ta’ fjuri tal-Monte Poro, kif ukoll togħma ħafifa ta’ ġewż jew ħaxix. Ir-raġuni hija li s-sustanzi fragranti tal-veġetazzjoni nativa jistgħu jinħallu fix-xaħam u jistgħu jiġu trażmessi permezz tax-xaħam lill-ħalib, u minn hemm lill-ġobon. Barra minn hekk, hemm ċerti aspetti uniċi fil-proċess tal-produzzjoni tal-ġobon li jiżguraw il-preżenza ta’ din ir-riħa distintiva, b’mod partikolari:

— l-użu ta’ ħalib sħiħ mhux ipproċessat, miġbur u magħmul f’ġobon mingħajr ebda tisħin li jista’ jbiddel il-karatteristiċi organolettiċi tiegħu; kif ukoll

— it-temperaturi baxxi li fihom iseħħ il-proċess tal-produzzjoni tal-ġobon (32-38 °C), filwaqt li jiġi żgurat li s-sustanzi maħlula jiġu ppreżervati u tiġi limitata l-volatilità tat-togħmiet.

Barra minn hekk, il-fatt li partijiet mill-proċess tal-produzzjoni tal-ġobon għadhom isiru bl-idejn, juri l-ispeċjalizzazzjoni għolja u s-sengħa fis-sistema ta’ produzzjoni, li tibqa’ marbuta mill-qrib mal-esperti fil-produzzjoni tal-ġobon li diffiċli jinstabu xi mkien ieħor. L-għarfien espert tagħhom jinfluwenza direttament il-kwalità ta’ ċerti stadji fiċ-ċiklu tal-produzzjoni (pereżempju ż-żieda tat-tames, it-tiswir u l-maturazzjoni), u jagħmel il-ġobon “tipiku” minħabba r-rabta mill-qrib maż-żona tal-produzzjoni.

Il-ġobon jissemma b’rabta mal-post ta’ oriġini tiegħu f’sorsi biblijografiċi antiki, li ilhom is-sekli, minn De antiquitate et situ Calabriae (fl-1571) miktub mill-umanista u storiku Gabriele Barrio minn Vibo Valentia, għas-Saggio per l’economia campestre per la Calabria Ultra (fl-1770) [Studju dwar l-ekonomija fil-kampanja fin-Nofsinhar tal-Calabria] miktub minn Domenico Grimaldi, ekonomista u filosfu minn Seminara, f’Reggio di Calabria. Din ir-rabta baqgħet ħajja ferm matul iż-żmien, kif jidher f’dawn li ġejjin: il-kitbiet ta’ Saverio Di Bella fl-1985, (“Il-ġobnijiet u l-irkotta tal-ħalib tan-nagħaġ ta’ Poro huma bojod, rotob u b’togħma tajba grazzi għall-mergħat lokali u l-preżenza mifruxa tal-origanu li jikber spontanjament fiż-żona”); l-edizzjonijiet varji tal-Atlante dei prodotti tipici. I formaggi [Atlas tal-prodotti tipiċi - Il-ġobon] editjat mill-Istitut Nazzjonali tas-Soċjoloġija Rurali (INSOR) (“Il-mergħat tal-Monte Poro u l-muntanji ta’ San Bruno huma rikki fil-ħaxix, li ħafna minnu huwa fragranti. Il-ġobnijiet prodotti f’din iż-żona jinbiegħu lit-turisti tal-kosta għall-kwalità tajba tagħhom u għar-reputazzjoni li kisbu”); il-ktieb Formaggi d’Italia [Il-Ġobon Taljan: Gwida għall-Iskoperta u l-Apprezzament Tiegħu] ippubblikat minn Slow Food fl-1999 (“Il-ħaxix tal-mergħat fiż-żona ta’ Monte Poro huwa partikolarment rikk f’elementi li jsaħħu t-togħma u l-aroma, u l-ġobnijiet magħmulin mill-ħalib tan-nagħaġ prodotti hemmhekk dejjem gawdew minn reputazzjoni eċċellenti” u il Golosario ta’ Paolo Massario [L-Enċiklopedija tat-Togħmiet], ippubblikat fl-2006 (“It-togħma esklussiva u aromatika ħafna ta’ dan il-ġobon hija r-riżultat tal-ħaxix li jingħalef lir-razez tan-nagħaġ u tal-mogħoż lokali”). Fl-aħħar nett, ta’ min jinnota li fl-2012 il-“Pecorino del Monte Poro” rebaħ il-premju “eċċellenti” tal-Gambero Rosso, fis-Salone del Gusto f’Turin, li poġġieh fost l-aqwa 17-il ġobon tal-Italja.

Referenza għall-pubblikazzjoni tal-ispeċifikazzjoni tal-prodott

(it-tieni subparagrafu tal-Artikolu 6(1) ta’ dan ir-Regolament)

It-test sħiħ tal-ispeċifikazzjoni tal-prodott jinsab fuq is-sit web li ġej: http://www.politicheagricole.it/flex/cm/pages/ServeBLOB.php/L/IT/IDPagina/3335

jew inkella:

fuq il-paġna ewlenija tal-Ministeru tal-Politika Agrikola, Alimentari u Forestali (www.politicheagricole.it). It-test jinsab fuq “Qualità” (fin-naħa ta’ fuq, fuq il-lemin tal-iskrin), u wara fuq “Prodotti DOP IGP STG” (fuq in-naħa tax-xellug tal-iskrin) u fl-aħħar fuq “Disciplinari di Produzione all’ esame dell’UE”.

(1) ĠU L 343, 14.12.2012, p. 1.